SKRIFTLIG FORESPØRGSEL E-2777/00

af Avril Doyle (PPE-DE) til Kommissionen

(1. september 2000)

Om: Migration af uvulkaniserede isocyanater fra lamineringslim til levnedsmidler

Ifølge Consumer Alert på Internettet er mere end 40 % af den isocyanatbaserede lamineringslim, der anvendes i levnedsmiddelemballage i Belgien ikke fuldstændig vulkaniseret på emballeringstidspunktet. Ligeledes ifølge Consumer Alert kan uvulkaniseret lamineringslim migrere til de emballerede levnedsmidler, dette fænomen mistænkes for at kunne fremkalde alvorlige allergiske reaktioner, ligesom der er mistanke om, at de uvulkaniserede isocyanater kan forbinde sig med fugt i de emballerede levnedsmidler, hvorved der opstår kræftfremkaldende aromatisk amin. Kommissionen bedes på denne baggrund vurdere situationen og fremlægge sin strategi for bekæmpelse af de potentielle risici, som migrationen af isocyanater udgør for den offentlige sundhed.

Svar afgivet på Kommissionens vegne af David Byrne

(18. oktober 2000)

Laminater består af forskellige lag af plastik, der hæftes sammen med klæbestoffer, der ofte er fremstillet med sammensætninger af isocyanater. Isocyanaterne kan, når de migrerer til levnedsmidler eller prøvevæsker, give anledning til dannelse af primære aromatiske aminer. Kommissionens direktiv 90/128/EØF af 23. februar 1990 om plastmaterialer og -genstande, bestemt til at komme i berøring med levnedsmidler(1), fastsætter, at plastikstofferne ikke må indeholde mere end 1 milligram isocyanater pr. kilo (mg/kg). Der findes endnu ikke bestemmelser på fællesskabsplan, der gælder for primære aromatiske aminer. I Tyskland fastsætter en henstilling, at frigørelsen af disse aminer ikke må overstige 0,2 mikrogram/100 milliliter prøvevæske.

Som følge af consumer alert-rapporten på Internettet er Kommissionen blevet informeret om, at de industrier, der nævnes i rapporten, har gennemført en række afprøvninger af laminater for at undersøge, om frigivelsen af aromatiske aminer er i overensstemmelse med kravene i den tyske henstilling. Resultaterne af disse prøver var negative. Endvidere har det officielle belgiske centrallaboratorium af de belgiske myndigheder fået til opgave at undersøge, om disse laminater overholder kravene ikke kun i den tyske henstilling vedrørende frigivelse af aromatiske aminer, men også i direktiv 90/128/EØF vedrørende isocyanatindholdet i de færdige laminater. Kommissionen har anmodet de belgiske myndigheder om en kopi af resultaterne, så snart de foreligger.

Kommissionen overvejer muligheden af at indføre en bestemmelse i ovennævnte direktiv, som fastsætter, at primære aromatiske aminer ikke må kunne findes i levnedsmidler eller prøvevæsker.

For at undgå, at uhærdede laminater indeholder mængder af isocyanater, der overstiger den fastsatte grænseværdi, og for at undgå dannelse af identificerbare aromatiske aminer, er det nødvendigt at respektere en vis frist mellem fremstilling og anvendelse af laminater. Efter anmodning fra de belgiske myndigheder har den europæiske sammenslutning, der repræsenterer fødevareindustrierne, på ny henledt medlemmernes opmærksomhed på behovet for at overholde de frister, der anbefales af laminatfabrikanterne.

(1) EFT L 75 af 21.3.1990, ændret ved EFT L 349 af 13.12.1990.